CELEX: 
Language: bg
Date: 2020-12-16 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на приложение I към Регламент (ЕС) 2019/1021 на Европейския парламент и на Съвета относно устойчивите органични замърсители по отношение на пентахлорофенол и неговите соли и естери

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               В член 1 от Регламент (ЕС) 2019/1021 (Регламента за УОЗ) е определена целта му, а именно опазване на човешкото здраве и околната среда от устойчивите органични замърсители (УОЗ) чрез забрана, поетапно преустановяване във възможно най-кратки срокове или ограничаване на производството, пускането на пазара и употребата на веществата, които са предмет на Стокхолмската конвенция за УОЗ.
            
            
               Пентахлорофенолът (PCP) и неговите соли и естери са изброени в приложение I към Регламента за УОЗ, без да е налице пределно допустима стойност за следи от непреднамерен замърсител (UTC). PCP беше използван в ЕС основно като пестицид. Към момента на включване в списъка в Регламента за УОЗ беше сметнато, че не е необходима пределно допустима стойност, тъй като не се очакваше PCP да бъде открит в смеси и изделия. Комисията, ECHA и някои компетентни органи на държавите членки за Регламента за УОЗ наскоро получиха запитвания относно пределно допустима стойност за наличието на PCP в изделия. Подобни искания изглежда се отнасят до неговото наличие в рециклирани дървесни трески за производството на дървени плоскости и във вносни текстилни изделия. Липсата на специфицирана пределно допустима стойност за UTC води до правна несигурност, тъй като заинтересованите страни не знаят дали се прилага пределно допустима стойност, нито каква е тя. Липсата на пределно допустима стойност би се тълкувала така, сякаш се прилага границата на откриване, която би била толкова ниска, че би създала проблеми в някои случаи, например да предотврати пускането на пазара на изделия, произведени от рециклирани дървесни трески.
            
            
               С оглед на наличната в момента информация се приема за целесъобразно да се определи пределно допустима стойност за наличието на PCP като следи от непреднамерен замърсител (UTC) във вещества, смеси или изделия. Такива следи от непреднамерен замърсител биха изяснили правното положение и биха улеснили прилагането. 
            
            
               Въз основа на наличната информация пределно допустимата стойност за наличието на PCP като следи от непреднамерен замърсител във вещества, смеси и изделия следва да бъде определена на 5 mg/kg (0,0005 тегл. %).
            
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               По проекта на изменението се извършиха консултации с експертна група (заседание на компетентните органи по УОЗ) на 9 юни 2020 г. и 24 ноември 2020 г. и коментарите бяха взети предвид. Групата се състои от всички съответни заинтересовани страни — представители на държавите членки, Европейската агенция по химикали, химическата промишленост и гражданското общество.
            
            
               За проекта на акт беше проведена обществена консултация от 1 до 29 септември 2020 г. Всички получени коментари бяха в подкрепа на изменението. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С делегирания акт се изменя вписването за пентахлорофенол и неговите соли и естери в приложение I към Регламент (ЕС) 2019/1021 с цел адаптирането му към научно-техническия прогрес. Правното основание на предложения делегиран акт е член 15, параграф 1 от Регламент (ЕС) № 2019/1021. 
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 16.12.2020 година
            
            
               за изменение на приложение I към Регламент (ЕС) 2019/1021 на Европейския парламент и на Съвета относно устойчивите органични замърсители по отношение на пентахлорофенол и неговите соли и естери
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2019/1021 на Европейския парламент и на Съвета от 20 юни 2019 г. относно устойчивите органични замърсители
                  1
               , и по-специално член 15, параграф 1 от него,
            
         
         
            
               като има предвид, че:
            
            
               (1)С Регламент (ЕС) 2019/1021 се изпълняват ангажиментите на Съюза по Стокхолмската конвенция за устойчивите органични замърсители и по Протокола за устойчивите органични замърсители
                  2
                към Конвенцията за трансгранично замърсяване на въздуха на далечни разстояния от 1979 г
                  3
               .
            
            
               (2)Съгласно член 3, параграф 1 от Регламент (ЕС) 2019/1021 се забраняват производството, пускането на пазара и употребата в самостоятелен вид, в смеси или в изделия, на веществата, изброени в приложение I към посочения регламент, при спазване на член 4 от посочения регламент.
            
            
               (3)Пентахлорофенолът и неговите соли и естери са изброени в приложение I към Регламент (ЕС) 2019/1021, без да е налице пределно допустима стойност за следи от непреднамерен замърсител (UTC).
            
            
               (4)С член 15, параграф 1 от Регламент (ЕС) 2019/1021 на Комисията се предоставя правомощието да приема делегирани актове за изменение на съществуващите вписвания в приложение I, за да ги адаптира към научно-техническия прогрес. 
            
            
               (5)Комисията определи наличието на пентахлорофенол и неговите соли и естери като примес в някои изделия, включително вносни текстилни изделия и рециклирани дървесни трески за производството на дървени плоскости. 
            
            
               (6)С цел да се даде възможност за продължаване на рециклирането на дървесни трески и да се улесни прилагането, за пентахлорофенола и неговите соли и естери следва да бъде определена пределно допустима стойност за UTC от 5 mg/kg (0,0005 тегл. %) .
            
            
               (7)Поради това Регламент (ЕС) 2019/1021 следва да бъде съответно изменен,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Приложение I към Регламент (ЕС) 2019/1021 се изменя в съответствие с приложението към настоящия регламент.
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 16.12.2020 година.
            
            
               
                      За Комисията
               
               
                     Председател
                     Ursula VON DER LEYEN
               
            
            
               
            
         
         
            
                  
                     (1)
                  
                        ОВ L 169,  25.6.2019 г., стр. 45. 
               
               
                  
                     (2)
                  
                        ОВ L 209, 31.7.2006 г., стр. 3.
               
               
                  
                     (3)
                  
                        ОВ L 81, 19.3.2004 г., стр. 37.
               
            
      
    ---documentbreak--- 
      
         
         
            
               ПРИЛОЖЕНИЕ 
            
            
               В приложение I, част А към Регламент (ЕС) 2019/1021, в четвъртата колона („Специфично изключване за употреба като междинен продукт или други спецификации“) на вписването за пентахлорофенол и неговите соли и естери, се добавя следният текст :
            
            
               „За целите на настоящото вписване член 4, параграф 1, буква б) се прилага за концентрации на пентахлорофенол и неговите соли и естери равни на или под 5 mg/kg (0,0005 тегловни %), когато те се срещат във вещества, смеси или изделия.“.